b'\n_START_ARTICLE_\nBozot\n_START_PARAGRAPH_\nBozot ovat mandelaista bozon kielt\xc3\xa4 puhuva kansa Malissa. He asuvat hajanaisina ryhmin\xc3\xa4 Nigerin ja sen sivujokien varrella. Kielelt\xc3\xa4\xc3\xa4n ja kulttuuriltaan bozot ovat l\xc3\xa4hell\xc3\xa4 soninkeja. Songhaiden keskuudessa el\xc3\xa4v\xc3\xa4st\xc3\xa4 ryhm\xc3\xa4st\xc3\xa4 k\xc3\xa4ytet\xc3\xa4\xc3\xa4n nimityst\xc3\xa4 sorko. Samankaltainen bambararyhm\xc3\xa4 ovat somonot. Bozoja arvioidaan olevan l\xc3\xa4hes 250\xc2\xa0000 henke\xc3\xa4._NEWLINE_Bozojen p\xc3\xa4\xc3\xa4elinkeinot ovat kalastus ja jokiliikenne. Heill\xc3\xa4 katsotaan olevan etuoikeus jokien ja niiden rantojen hy\xc3\xb6dynt\xc3\xa4miseen. Kalastusta ja mets\xc3\xa4styst\xc3\xa4 harjoitetaan verkoilla, merroilla, ongilla, harppunoilla ja jousipyssyill\xc3\xa4. Veneet ovat kymmenen metri\xc3\xa4 pitki\xc3\xa4 puisia kanootteja. Vastineeksi pyyt\xc3\xa4m\xc3\xa4st\xc3\xa4\xc3\xa4n kalasta bozot saavat fulbeilta maitoa ja lihaa, bambaroilta, soninkeilta ja songhailta viljaa, vihanneksia ja juureksia ja dogoneilta sipulia._NEWLINE_Bozot asuvat v\xc3\xa4liaikaisissa siirrett\xc3\xa4viss\xc3\xa4 asutuksissa sek\xc3\xa4 erillisin\xc3\xa4 ryhmin\xc3\xa4 muiden kansojen muodostamissa kyliss\xc3\xa4. Perinteinen asumus on py\xc3\xb6re\xc3\xa4 olkimaja. Suurperheet muodostavat yhdess\xc3\xa4 kalastusta harjoittavia ryhmi\xc3\xa4. Naisilla on huomattava yhteiskunnallinen rooli. Patrilateraalisen sukulaisuusj\xc3\xa4rjestelm\xc3\xa4n ohella bozot muodostavat fiktiivisi\xc3\xa4 sukulaissuhteita fulbejen ja dogonien kanssa. Perinteinen uskonto k\xc3\xa4sitt\xc3\xa4\xc3\xa4 samankaltaista jokihenkien palvontaa kuin bambaroilla ja dogoneilla. Osa kansasta harjoittaa islamia._NEWLINE_Nyky\xc3\xa4\xc3\xa4n Moptin alueen bozot ovat j\xc3\xa4rjest\xc3\xa4ytyneet kalastusosuuskunniksi, jotka k\xc3\xa4ytt\xc3\xa4v\xc3\xa4t per\xc3\xa4moottoreita ja nykyaikaisia s\xc3\xa4il\xc3\xb6nt\xc3\xa4menetelmi\xc3\xa4. Bozojen pyydyst\xc3\xa4m\xc3\xa4 kala on Malin t\xc3\xa4rkeimpi\xc3\xa4 vientituotteita.'